Mhux kull persuna jersaq lejn il-poter bl-istess mod u manjiera. Hemm min jirnexxilu jżomm il-poter f'idejh u jużah tajjeb għall-oħrajn. Hemm oħrajn li minflok iħallu lilhom infushom jinħakmu mill-poter. Tagħrafom fil-ħidma tagħhom, fil-mod ta' kif iġibu ruħhom mal-oħrajn u magħhom infushom. Il-poter politiku jitla' għarżl ras ċerti nies, ma hemmx dubju. Anqas ma hemm dubju li l-poter ta' kull forma, f'kull livell, f'kull settur jibdel 'il-bnedmin. Ma tiskantax, anqas, kif min jinħakem ikun wara jrid jinħakem. Kull pajjiż, kull poplu, għandhom l-esperjenzi partikolari tagħhom. Żgur mhux forsi li diversi għażlu li jkollhom sistema demokratika u għażlu li jkollhom waħda li taħdem u tkun soda proprju sabiex il-poter jiġi kontrollat. Dittatorjati varji għandhom linja waħda komuni: dik ta' bnedmin li jinħakmu u jaħkmu bil-velenu li l-poter jagħti. Il-poter politiku huwa neċessarju sabiex poplu u pajjiż jimxu 'l quddiem. Biss dan irid ikun ikkontrollat. Id-demokrazija hija l-għodda għal dan. Ħadd ma għandu jkollu l-poter kollu f'idejh imma dan għandu jkun maqsum ma' oħrajn. Tul dawn l-aħħar snin li pajjiżna sar indipendenti u repubblikan, il-maġġoranzi parlamentari kienu f'din id-direzzjoni. Anzi kellna iktar żmien bi gvernijiet fejn il-maġġoranza parlamentari kienet biss ta' siġġu. Il-bilanċ hemm kien. Biss, wara l-aħħar elezzjoni ġenerali dak il-bilanċ, dik is-sistema li kellna inbidlet ta' taħt fuq. Wara Marzu 2013 qomna għal parlament fejn il-maġġoranza kibret għal disa' membri. Maġġoranza assoluta tal-voti li ġiet rappreżentata b'rappreżentanza akbar minnha fil-Parlament. Dik kient ir-riżultat tal-espressjoni ta' ġudizzju elettorali. Biss ngħid li l-maġġoranza tal-poplu, għalkemm ivvota għal gvern differenti u wieħed iktar stabbli minn ta' qabel, ma pprevediex ir-riżultat sproporzjonat li kellna. Kien hemm sens ta' reazzjoni, kif ukoll ta' aġir li fih il-pajjiż iddikjara li lest jagħti opportunità lill-partit li kien ilu fl-oppożizzjoni. Biss ngħid li kieku diversi votanti setgħu jipprevedu x'ser iseħħ kienu joqogħdu iktar lura u attenti. Illum, wara dan ir-riżultat, inevitabilment il-pajjiż għandu Gvern li tant jaf li huwa b'saħħtu li ma għadux daqshekk lest li jisma' vuċijiet differenti. Inevitabbli għax ftit huma dawk ippreparati u lesti minn qabel sabiex il-poter ma jużawhx kif qiegħed jiġi wżat illum. Hawn sakra fuq naħa u ġustifikazzjoni kontinwa mhux f'x'inhuwa sewwa jew le, imma fil-fatt biss li qegħdin fil-poter. Il-pajjiż jaf li aktar ma qegħdin immorru, aktar ser naraw żieda fl-użu tal-poter. Iktar ser naraw aġir arrogranti fejn l-ispazju għall-użu tar-raġuni ser jibqa' jonqos. Il-pajjiż jemmen li r-raġuni ma tridx forza imma min ikollu poter kbir u qawwi jispiċċa jaħseb li għax għandu l-poter f'idejh għandu r-raġun f'kollox. 6. Din is-sena li għaddiet rajna lista twila ta' deċiżjonijiet li huma marbuta u bbażati fuq ħaġa waħda: il-poter, u ebda forma ta' raġuni. Il-Gvern kibritlu rasu waħda u tajjeb. Qiegħed jaġixxi b'arroganza politika li ftit kienu b'xi mod jimmaġinaw li qatt ser jerġgħu jaraw. Dan kien u ser jibqa' perikoluż, mhux biss fih innifsu, imma iktar u iktar għax il-prospett ser ikun li d-doża tikkarga fis-snin li ġejjin. Il-leġislatura hija twila, ma hemmx dubju, u dak li rajna f'sena min jaf x'ser naraw minnu f'ħames snin. Dak li nbeda llum ser jikkomplika iktar ruħu jekk kemm-il darba l-Gvern ma jirċevix messaġġ ċar. Il-poter ser jibqa' jitla' għal ras ċerti nies jekk kemm-il darba l-elettorat ma jerġax isib l-ekwilibriju neċessarju biex tinħadem tajjeb id-demokrazija tagħna. Huwa minnu li l-Partit Nazzjonalista bena l-istituzzjonijiet demokratiċi u dan bl-appoġġ ċar tal-maġġoranza tal-pajjiż, biss il-gvern li juża l-poter assolut b'dan il-mod allura passi lura sejrin naraw. Il-Gvern għandu jifhem li l-poter li għandu ma jistax jibqa' jużah kif inhuwa. Dan jista' jseħħ f'dan il-mument. Għax dawn l-elezzjonijiet qed jagħtuna opportunità sabiex il-poter jerġa' jiġi lura fid-dinja sħiħa tad-demokrazija. Opportunità sabiex min għandu l-poter jifhem li għandu dan f'isem il-poplu u mhux għax għandu xi privileġġi ġejjin minn setturi oħra. Il-poter irid jiġi kontrollat, għax mhix il-forza li tagħti r-raġuni iżda hija r-raġuni li m'għandhiex bżonn forza.
L-poter jew tikkontrollah jew jirkbek.